Up-64/03
Datum: 2003-03-18T00:00:00.000+01:00
ecli: ECLI:SI:USRS:2003:Up.64.03
vrsta: posamični akt
zadeva: ustavna pritožba
objavljeno: Neobjavljeno | 18.03.2003
dokument: US22233
akt: Ustavna pritožba A. A. zoper sklep Višjega sodišča v Kopru št. Cp 1528/99 z dne 5. 1. 2000 v zvezi s sklepoma Okrajnega sodišča v Postojni št. I 8/98 z dne 13. 10. 1999 in s sklepom Okrajnega sodišča v Postojni št. I 8/98 z dne 3. 3. 1998
resitev: zavrženje
izrek: Ustavna pritožba A. A. zoper sklep Višjega sodišča v Kopru št. Cp 1528/99 z dne 5. 1. 2000 v zvezi s sklepoma Okrajnega sodišča v Postojni št. I 8/98 z dne 13. 10. 1999 in s sklepom Okrajnega sodišča v Postojni št. I 8/98 z dne 3. 3. 1998 se zavrže.
stavek: V skladu s prvim odstavkom 52. člena Zakona o Ustavnem sodišču je treba ustavno pritožbo vložiti v roku 60 dni od vročitve izpodbijanega posamičnega akta, zoper katerega je mogoča ustavna pritožba.
odlocitev: sklep
geslo: 1.4.52.6 - Ustavno sodstvo - Postopek - Procesne predpostavke v postopku ustavne pritožbe - Rok za vložitev ustavne pritožbe.
podlaga: Člen 55.1.1, Zakon o Ustavnem sodišču [ZUstS]
datum_vloge: 2003-02-02T23:00:00.000Z
datum_odlocitve: 2003-03-17T23:00:00.000Z

# Up-64/03-6

7. 4. 2003

# SKLEP

Ustavno sodišče je v postopku za preizkus ustavne pritožbe A. A. iz Ž. na seji senata dne 18. marca 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

**sklenilo:**

**Ustavna pritožba A. A. zoper sklep Višjega sodišča v Kopru št. Cp 1528/99 z dne 5. 1. 2000 v zvezi s sklepoma Okrajnega sodišča v Postojni št. I 8/98 z dne 13. 10. 1999 in s sklepom Okrajnega sodišča v Postojni št. I 8/98 z dne 3. 3. 1998 se zavrže.**

## OBRAZLOŽITEV

Ustavna pritožnica izpodbija v izreku navedene sodne odločbe, izdane v izvršilnem postopku zaradi izterjave denarne terjatve. Z izpodbijanimi sklepi naj bi ji bile kršene številne človekove pravice in temeljne svoboščine. Navaja, da ustavno pritožbo vlaga v 60 dnevnem roku, saj ji je bilo obvestilo Državnega tožilstva Republike Slovenije št. Ctz-234/2002-8-vp z dne 28. 11. 2002 vročeno dne 3. 12. 2002.

V skladu s prvim odstavkom 52. člena Zakona o Ustavnem sodišču (v nadaljevanju ZUstS) je treba ustavno pritožbo vložiti v roku 60 dni od vročitve izpodbijanega posamičnega akta, zoper katerega je mogoča ustavna pritožba. Iz kopije povratnice, ki jo je Ustavnemu sodišču posredovalo Okrajno sodišče v Postojni, izhaja, da je bil izpodbijani sklep Višjega sodišča pooblaščencu pritožnice vročen dne 11. 12. 2001. Pritožnica pa v ustavni pritožbi zatrjuje, da ji je bil sklep Višjega sodišča v Kopru vročen šele dne 18. 5. 2002. Tudi če bi bil pritožnici izpodbijani sklep vročen šele dne 18. 5. 2002, je ustavna pritožba vložena dne 31. 1. 2003 očitno prepozna, saj je bila vložena po preteku zakonsko določenega 60 dnevnega roka. Kot izhaja iz ustaljene prakse Ustavnega sodišča, pobuda državnemu tožilstvu za vložitev zahteve za varstvo zakonitosti na tek roka za vložitev ustavne pritožbe ne vpliva.

Glede na navedeno je bilo treba ustavno pritožbo zavreči.

Senat Ustavnega sodišča je sprejel ta sklep na podlagi prve alineje prvega odstavka 55. člena ZUstS in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednica senata
mag. Marija Krisper Kramberger